**Dobeles novada pašvaldības domes saistošo noteikumu Nr.25**

**“Grozījums Dobeles novada pašvaldības domes 2024. gada 25. aprīļa saistošajos noteikumos Nr. 14 “Par Dobeles novada pašvaldības stipendiju piešķiršanas kārtību””**

**paskaidrojuma raksts**

|  |  |
| --- | --- |
| **Sadaļas nosaukums** | **Sadaļas paskaidrojums** |
| 1.Mērķis un nepieciešamības pamatojums. | 1.1. Dobeles novada pašvaldības stipendiju piešķiršanas komisija, skatot jautājumus atbilstoši nolikumā noteiktajai kompetencei, konstatēja, ka “Dobeles novada pašvaldības domes 25.04.2024. saistošo noteikumu Nr.14 ”Par Dobeles novada pašvaldības stipendiju piešķiršanas kārtību” 24. punktā ir noteikti vairāki nosacījumi, pie kuriem pretendentam izmaksātā stipendija ir jāatmaksā pašvaldībai pilnā apmērā un proti, 24.2. apakšpunktā noteikts, ka pretendentam izmaksātā stipendija ir jāatmaksā pilnā apmērā, ja: pretendents pārtrauc studijas studiju programmā uz laiku, kas ir ilgāks par 2 gadiem.  Dobeles novada pašvaldības stipendiju piešķiršanas komisija, izvērtējot Dobeles novada pašvaldībasdomes 25.04.2024. saistošo noteikumu Nr.14 ”Par Dobeles novada pašvaldības stipendiju piešķiršanas kārtību” 24.2. apakšpunktā noteikto nosacījumu, tā lietderību, mērķi un ieguvumus, secina, ka minētā norma nav lietderīga un samērīga, jo uzliek pārāk lielu slogu pretendentam, kuram piešķirta pašvaldības stipendija. Jāņem vērā, ka studiju pārtraukuma gadījumā, pašvaldībai nav nekādu materiālu zaudējumu. Turklāt jāatzīst, ka pretendentam studiju posmā var rasties nepieciešamība uz laiku pārtraukt/atlikt studijas dažādu apsvērumu dēļ, savukārt pašvaldība nav tiesīga tajā iejaukties vai ierobežot ar normatīvo aktu regulējumu, ja nekādā veidā necieš zaudējumus un netiek apgrūtināta stipendiju piešķiršanas galvenā mērķa sasniegšana.  Dobeles novada pašvaldības stipendiju piešķiršanas galvenais mērķis ir iegūt speciālistus noteiktās, trūkstošās specialitātēs, kuri uzsāktu darbu Dobeles novada administratīvajā teritorijā, nostrādājot tajā vismaz piecus gadus, kas ir nodrošināts un atrunāts jau ar Dobeles novada pašvaldībasdomes 25.04.2024. saistošo noteikumu Nr.14 ”Par Dobeles novada pašvaldības stipendiju piešķiršanas kārtību” 15.5. apakšpunkta un apliecinājuma redakciju. Savukārt, nosacījumi, pie kuriem pretendentam izmaksātā stipendija ir jāatmaksā pašvaldībai pilnā apmērā ir pietiekamā apjomā noteikti minētā normatīvā akta 24. punktā, tajā skaitā pretendenta studiju izbeigšanas un specialitātes neiegūšanas gadījumā”  1.2. Grozījumus saistošajos noteikumos var izdarīt tikai ar citiem saistošajiem noteikumiem. |
| 2. Fiskālā ietekme uz pašvaldības budžetu. | Nav attiecināms. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekmi uz konkurenci. | 3.1. Ar saistošajiem noteikumiem tiek veicināta studējošo atgriešanās pēc studijām Dobeles novadā, uzlabota veselības aprūpes un citu sabiedrībai nozīmīgu pakalpojumu pieejamība un kvalitāte iedzīvotājiem.  3.2. Prognozējams, ka jauno speciālistu piesaiste uzlabos cilvēku veselību, ņemot vērā, ka ilgtermiņā paaugstināsies kvalificētu speciālistu pieejamība, kā arī tiks nodrošinātas vienlīdzīgas tiesības un iespējas veselības jomā – stipendiātiem tiek nodrošinātas vienlīdzīgas tiesības un iespējas stipendijas saņemšanā.  3.3. Ar saistošiem noteikumiem netiks radītas jaunas tiesības vai uzlikti jauni pienākumi iedzīvotājiem. Saistošie noteikumi uzliek pienākumu stipendiju saņēmējiem nodrošināt veselības u.c. pakalpojumu pieejamību Dobeles novadā.  3.4. Saistošo noteikumu tiesiskā regulējuma mērķgrupa ir izglītojamie.  3.5. Saistošie noteikumi neierobežo uzņēmējdarbības vidi un neietekmē konkurenci. |
| 4. Ietekme uz administratīvajām procedūrām un to izmaksām gan attiecībā uz saimnieciskās darbības veicējiem, gan fiziskajām personām un nevalstiskā sektora organizācijām, gan budžeta finansētām institūcijām. | 4.1. Administratīvās procedūras neietekmē.  4.2. Izsludinātie noteikumi tiks publicēti oficiālajā izdevumā "Latvijas Vēstnesis". Noteikumi tiks publicēti pašvaldības informatīvajā izdevumā un oficiālajā pašvaldības tīmekļvietnē, vienlaikus nodrošinot atbilstību oficiālajai publikācijai norādot atsauci uz oficiālo publikāciju atbilstoši [Pašvaldību likuma](https://likumi.lv/ta/id/336956-pasvaldibu-likums#_blank) [47. panta](https://likumi.lv/ta/id/336956-pasvaldibu-likums#_blank) astotajai daļai. |
| 5. Ietekme uz pašvaldības funkcijām un cilvēkresursiem | 5.1. Pašvaldība savas administratīvās teritorijas iedzīvotāju interesēs var brīvprātīgi īstenot brīvprātīgās iniciatīvas, nosakot izpildes kārtību un nodrošinot finansējumu.  5.2. Saistošo noteikumu īstenošana neparedz papildus cilvēkresursu iesaisti. |
| 6.Izpildes nodrošināšana | Izpildi nodrošina ar Dobeles novada pašvaldībasdomes lēmumu apstiprināta Dobeles novada pašvaldības stipendiju piešķiršanas komisija. |
| 7. Prasību un izmaksu samērīgumu pret ieguvumiem, ko sniedz mērķa sasniegšana. | Noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai. Pašvaldības izraudzītie līdzekļi ir piemēroti leģitīmā mērķa sasniegšanai un tās rīcība ir atbilstoša. |
| 8. Izstrādes gaitā veiktās konsultācijas ar privātpersonām un institūcijām. | 8.1. Noteikumi izstrādāti atbilstoši Dobeles novada pašvaldības stipendiju piešķiršanas komisijas priekšlikumam.  8.2. Sabiedrības līdzdalības veids – informācijas publicēšana pašvaldības tīmekļvietnē un iesniegto priekšlikumu izvērtēšana.  8.3. Noteikumu projekts bija publicēts pašvaldības tīmekļvietnē [www.dobele.lv](http://www.dobele.lv/) no 2024. gada 15. oktobra līdz 2024. gada 29. oktobrim (ieskaitot).  8.4. Publicēšanas laikā par noteikumu projektu netika saņemti sabiedrības viedokļi. |

Domes priekšsēdētājs I.Gorskis